Chihanda 7: Kusanguka chaYesu swi Nakushimbu Yakumukasa Paulu muKamenga
Yesu vamusangwile halikumbi lyamuchitatu kufuma hakufwa chenyi. Halikumbi kana alisolwele kuli vaka-kumukavangiza mapapa katanu. Yesu apwile nakulisolola lika kuvakivo hamakumbi 40. Jino Yesu ayile mwilu oku tumbaji twenyi vamwe vanakutala meso kapu. Omu hanahichi makumbi 10, Kalunga ahingunwine shipilitu hali vaka-kukavangiza Yesu muYelusalema.
Jino, vaka-kole jaKalunga vahakile vaposetolo mukamenga, oloze kangelo avasokwele. Kambaji Setefwano vamujihile namalolwa kuli vaka-kole. Kaha natulinangula omu Yesu asakwile umwe wavaka-kumwimanyina nakole kupwa ngamba yenyi wakulipwila, nakupwa jino kaposetolo Paulu. Jino hakuhita myaka itatu nachimbwa chamwaka kufuma hakufwa chaYesu, Kalunga atumine kaposetolo Petulu akambulwile Kolonelyu natanga yenyi, vaze kavapwile vaYuleyako.
Omu hahichile nawa myaka 13 Paulu aputukile ungeji wenyi watete wakuya nakwambulula. Chimoteu alinungile kuli Paulu haungeji wenyi wamuchivali. Natulinangula muvalivwishilenga kuwaha Paulu navakwavo muvatambukililenga mumulimo waKalunga. Kutwala muze, Paulu vamukashile mukamenga muLoma. Omu yinahu myaka yivali, vamwechele, oloze vamukashile cheka mukamenga nakumujiha. Vihande vyaCHIHANDA 7 vyasolokele hatando yamyaka kafwe 32.
cjk_Latn cjk_Latn cjk_Latn cjk_Latn